Tudékamatra
Sawetara jam dasa peteng. Nengah Basma ané suba kaliwat kiap nabdabang tongos masaré di tengah kamaré ané maukuran 3×3 méter. Di tengah kamaré ané tusing linggah ento, ia maduman tongos ngebahang awak ajaka tatelu, ngajak Déwa Rupa lan Ketut Kopyak, ané mara kenal uli di kutus dina ané suba liwat.
Suba kutus dina Nengah Basma ada di tengah bui Polsek Sukawati. Ané makada krana solahné ané suba kaliwat pelih. Nu leket pesan di ingetané dugasé di kutus dina ento. Déwékné malaksana pelih, nyemak barang gelah timpalne padidi, madan Wayan Darma.
Dugasé ento, buka dina biasana, teka uling di tongosné magaé Nengah Basma setata nyelagang melali sig umahné Madé Anom. Umahné Madé Anom ada ba dangin umahné Nengah Basma. Dina ento Wayan Darma masi sedek ada ditu, mabalih tipi di balé daja. Wayan Darma geginané dadi béngkél montor, nyéwa tongos di mukak umahné Madé Anom.
Ditu ajak telu, Nengah Basma, Madé Anom, lan Wayan Darma, ngorta-ngorta lan mligbagin unduk pait idupé, sukeh alih-alihané ané buka jani, lan ngortang unduk di tongosné magaé. Ada duang jam suba ajaka telu makedékan, Wayan Darma nyledétin jam témbok ané ada di balé daja. Tepukina jaum jamé suba nujuhang pas jam tengah nem sanja.
“Yéh, tusing karasa, jam tengah nem suba guminé. Tiang lakar nutup béngkélé malu.” Wayan Darma morahang.
“Nah! Kemu lautang suba Yan.” Madé Anom nimpalin.
Sasubané Wayan Darma suud nutup béngkélné, ia mawali macelep ka natahné Madé Anom. Buka anaké paling ngangin ngauhang di umahé ento sakadi anaké suud kélangan barang utawi pipis. Sambilanga nyledét kemu-mai, Wayan Darma masi ngabag-ngabagin kantong baju lan celanané. Madé Anom marasa sigug nepukin solahné Wayan Darma. Laut ia matakon.
“Kénkén ento Yan? Nguda buka anak inguh Wayan gresiah-gresiuh kakéto? Apa mirib ané alihin Wayan ento? Apan Wayanné ilang Yan?” Madé Anom nyesed.
“Anun tiangé ilang Bli Madé. HP tiangé ilang.”
“HP-né ilang, kéto? Men dija pejang Wayan i tunian? Di béngkél nyanan sing?”
“Sing ada ditu. Suba alihin tiang di béngkél, anak tusing tepukin tiang. Yén sing pelih baan tiang, mirib di bataran balé daja i tunian bakat jang tiang dugasé mabalih tipi ngajak Bli Madé lan I Nengah.” Wayan Darma nuturang.
Lantas Madé Anom matakon tekéning Nengah Basma “Men Nengah, ada nepukin HP-né ento apa sing?”
“Sing. Tiang sing ada nepukin Bli…,” bawak pasautné Nengah Basma buka anak jejeh.
Nepukin gobanné Nengah Basma buka nak jejeh, laut Wayan Darma ngénggalang ngorahang nyilih télpun umah sig Madé Anomé, makeneh ia lakar nélpun polisi.
“Bli Madé, dadi silih tiang kesep télpun umahé?”
“Nah anggon dogén Yan. Mén nyen lakar télpun Wayan?”
“Tiang lakar nélpun polisi Polsék Sukawati. Mapan ené suba peteng apang énggalan bakat tiang HP-né ento. Apang énggalan tiang nyidayang mulih.”
Tusing makelo saget teka polisiné. Ajak dadua polisine teka ka umahné Madé Anom. Mailehan para polisiné ento ngalihin HP-né Wayan Darma. Ngajan ngelodan, ngangin ngauhan alihina. Ada molas menit polisiné ngalih-ngalihin. Cobaka masi nelpun ka nomer HP-né Wayan Darma ané ilang ento. Nanging tusing karuan ada asil. Mirib HP-né ento suba matianga, utawi sing aktif buin.
Sawetara jam tengah kutus peteng, salah sinunggil polisiné macelep ka tengah kamar masi ané ada ba dajan balé dauhné Madé Anom. Sagét ditu tepukina ada HP di selag-selagan song losteré. Énggalan jemaka HP-né ento. Abana pesu, édénganga sig Wayan Darmané.
“Niki HP Wayanné ten?” Polisiné ento matakon.
“Nggih Pak Polisi! Niki sampun HP titiangé. Dija panggihin Bapak?” Wayan Darma nyautin. Demen pesan di atiné HP-né suba bakatanga.
“Ditu di kamar mandi tepukin tiang.” Raosné Pak Polisi masi bareng marasa lega.
Polisiné ane besikan laut nyelag, “sira sané ngengkebang HP-né ento? Pastika puniki anak sané wénten driki i tunian.”
“Sira kémanten tunian wénten driki?” Polisi ané besikan ngimbuhin.
“Tuah sareng tiang tiga tunian i riki Pak. Wénten tiang, Wayan Darma, lan Nengah Basma kemanten.” Made Anom nyautin patakon polisiné.
Nengah Basma klingak-klinguk padidi ningehin apa ané orahanga tekéning petugas polisiné. Solahné soleh. Muané prajani barak. Peluhné matah-matah ulung macrékcékan. Sakadi anaké jejeh. Ia tusing pesan pesu munyi nang aketélan. Paliatné joh.
Nolihin Nengah Basma buka kéto, para polisine laut maekin. Liu baanga patakon tekéning petugasé ento. Disubané kaenjuhang makudang-kudang patakon, pamuputné Nengah Basma tusing buin nyidayang lakar nguluk-nguluk masaut. Ditu ia sagét ngakuin, sujatiné déwékné ané ngengkebang HP-né Wayan Darma.
“Inggih Bapak Polisi. Mula tiang sané nyemak lan ngengkebang HP-né punika…,” alus aturné Nengah Basma.
Wayan Darma ané suba nebag unduké buka kaketo, morahan di tengah atiné, “Nah… to kan sajan ia ané nyemak. Uling tuni i raga suba curiga. Sajan jelema pongah. Juari gen! HP timpal padidi bakat baané mlikesang.”
Sasubané suud nakonin Nengah Basma, lantas Nengah Basma ajaka ka kantor Polsék olih para polisiné ento. Ditu ia lakar katahan. Nengah Basma sanget marasa sedih juka tekéning polisine. Paningalané ngemengang yéh, buin bedik dogén yéh paningalan lakaran ngetél. Muané suba sajan barak. Tusing pesu munyi buin. Anak muani ento tuah nuutin dogén apa ané orahina tekéning para polisiné.
Madé Anom marasa tusing percaya tekéning pisagané ento. Madé Anom lan Wayan Darma tuah mendep dogén. Di kenehné ajak dadua marasa mapedalem, nanging bikasné Nengah Basma bas kaliwat masi. Ajaka dadua majukjuk mabalih ri kala timpalné ento kapenékang ka montor polisiné.
Jani di tengah buiné ené Nengah Basma ngeneh-ngenehin unduk pelih laksanané ento. Sanget ia marasa nyesel suba malaksana buka kakéto. Ulian iseng-isengan malaksana dadiné mabui.
“Apa kaden belogé dadi jlema. Ngudiang HP timpal bakat paling. Dong suba ulian barang ané ajiné samas tali rupiah ento i raga ngemasin mabui. Men kénkén ya kurenan lan pianaké jumah?” Kéto ia ngrimik padidi.
Dingin angin petengé lan gintengan leguné ané galak-galak ditu di tengah buiné, ngamangunang Nengah Basma uli bengongné. Laut ia menahin saputné tur nabdabang masaré sawiréh kiap paningalané suba tusing nyidayang naenang buin.
min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn